Børge Brende
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Børge Brende er en norsk politiker fra Høyre. Han var 2013–2017 utenriksminister i Regjeringen Solberg, og er siden 2017 president i organisasjonen World Economic Forum.
Brende er utdannet cand.mag. fra NTNU, og var stortingsrepresentant for Sør-Trøndelag 1997–2008, miljøvernminister 2001–2004 og nærings- og handelsminister 2004–2005 i Kjell Magne Bondeviks andre regjering. Brende var 2008–2009 direktør og 2011–2013 administrerende direktør i World Economic Forum i Genève, før han ble organisasjonens president i oktober 2017.Som statsråd i Bondevik-regjeringen 2001–2005 skaffet Brende seg et betydelig internasjonalt nettverk, fremfor alt da han var miljøvernminister. Han ble blant annet valgt til formann i FNs kommisjon for bærekraftig utvikling i 2003.Brende har også samarbeidet nært med kinesiske myndigheter, som nestleder i China Council som har en rådgivende funksjon overfor myndighetene i miljøsaker. Som generalsekretær i Norges Røde Kors 2009–2011 var han til stede i flere verdensdeler for å oppleve og se katastrofer og nød på nært hold. Særlig sterke var inntrykkene da han etter jordskjelvkatastrofen på Haiti i 2010 var med og bygget opp et norsk feltsykehus blant de nødlidende.I perioder med mye motbør for Høyre er Børge Brende fra flere kanter blitt lansert som en velegnet lederkandidat. Forholdet til Erna Solberg har vært vekslende. Etter stortingsvalget i 2005 sto tidligere Trondheim-ordfører Marvin Wiseth offentlig fram og kritiserte partilederen for at hun ikke ga Brende fremtredende og viktige verv. Biografi Børge Brende er oppvokst i Trondheim. Etter fullført videregående skole var Brende økonomisjef i Brende-entreprenør AS 1990–1992. Han er cand.mag. fra NTNU i 1997 med fagene historie, sosialøkonomi og rettsvitenskap.Direktør og en av nestlederne i stiftelsen Verdens økonomiske forum (WEF) 2008–2009, generalsekretær i Norges Røde Kors 2009–2011 og administrerende direktør i WEF 2011–2013 med hovedansvar blant annet for politiske initiativ og internasjonale kontakter. Folkevalgt Som folkevalgt var Børge Brende leder av Høyres gruppe i Trondheim bystyre 1991–1997. Han var dessuten kommunalråd og medlem av formannskapet.Brende var vararepresentant til Stortinget fra Sør-Trøndelag Høyre 1989–1997 og valgt som fast representant 1997–2008. Han høstet kritikk da han i 2008 valgte å bli direktør i WEF før stortingsperioden var over. Børge Brende var medlem av Finanskomiteen 1997–2001. Partipolitikeren Børge Brendes partipolitiske karriere startet i Unge Høyre i Trondheim. Han ble politisk sekretær i Unge Høyre i 1985, første nestleder 1986–1988 og leder i Unge Høyre 1988–1990. I tiden som nestleder var han også politisk rådgiver for Høyres leder, Rolf Presthus.Han var senere politisk rådgiver i Høyres stortingsgruppe 1986–1987. Brende var første nestleder i Høyre 1994–1998 og ledet partiets programkomité for stortingsperioden 1997–2001.Børge Brende var medlem av styret i Afghanistanhjelpen 1987, og nestleder i Europabevegelsen 1991–1992. Les mer i Store norske leksikon Høyre Regjeringen Solberg World Economic Forum statsråder i Norge siden 1814